**“ทำบุญต้องได้บุญ” วันมาฆบูชานี้ อย. แนะนำวิธีจัดชุดสังฆทานคุณภาพ ยึดหลัก 2 สังเกต 2 เลือก 3 ลด**

24 กุมภาพันธ์ 2567 วันมาฆบูชา อย. แนะชาวพุทธคัดเลือกผลิตภัณฑ์อาหารที่มีประโยชน์ต่อสุขภาพของพระสงฆ์ เผย 7 ทริคไม่ลับ “2 สังเกต 2 เลือก 3 ลด” ลดอาหาร หวาน มัน เค็ม สังเกตฉลากอาหาร ต้องไม่มีอาหารหมดอายุมาจัดใส่ในถังสังฆทาน หากพบอาหารหมดอายุในชุดสังฆทาน แจ้งร้องเรียนได้ที่ สายด่วน อย. 1556

**นายแพทย์ณรงค์ อภิกุลวณิช เลขาธิการคณะกรรมการอาหารและยา** เปิดเผยว่า เนื่องในวันมาฆบูชา ซึ่งในปีนี้ตรงกับวันเสาร์ที่ 24 กุมภาพันธ์ 2567 นับเป็นวันสำคัญทางพุทธศาสนา พบว่าพุทธศาสนิกชนมักจะทำบุญตักบาตรข้าวสาร อาหารแห้ง หรืออาหารที่อยู่ในภาชนะบรรจุพร้อมจำหน่าย สำนักงานคณะกรรมการอาหารและ (อย.) มีความห่วงใยสุขภาพพระภิกษุสงฆ์ จึงขอแนะนำให้ชาวพุทธทุกคนคำนึงถึงอาหารที่เป็นประโยชน์ เหมาะสำหรับนำไปถวายพระสงฆ์ โดยก่อนเลือกซื้ออาหารที่อยู่ในภาชนะบรรจุพร้อมจำหน่ายมาใส่บาตรหรือถวายสังฆทาน ให้ยึดหลัก 2 สังเกต 2 เลือก 3 ลด ดังนี้

**2 สังเกต**

 1. **สังเกต**ฉลาก ต้องแสดงข้อความรายละเอียดครบถ้วน ได้แก่ ชื่ออาหาร เลขสารบบอาหาร 13 หลัก ชื่อและที่ตั้งผู้ผลิต/ผู้นำเข้า วันเดือนปีที่ผลิตและหมดอายุ หรือควรบริโภคก่อน ส่วนประกอบที่สำคัญ วิธีการเก็บรักษา วิธีการบริโภค และข้อมูลโภชนาการ เป็นต้น

 2. **สังเกต**อาหารที่วางจำหน่ายต้องไม่มีสินค้าอื่นวางปะปน เช่น ครีมอาบน้ำ สบู่ แชมพูสระผม น้ำยาบ้วนปาก ผงชักฟอก น้ำยาล้างจาน น้ำยาชักผ้า น้ำยาปรับผ้านุ่ม ยากันยุง ผลิตภัณฑ์กำจัดแมลง เป็นต้น เพราะอาหารจะดูดซับสารเคมีและกลิ่นได้ง่าย อาจเกิดการปนเปื้อนเข้าไปในภาชนะบรรจุอาหารและเป็นอันตรายต่อการบริโภคของพระภิกษุสงฆ์ได้

**2 เลือก**

 1. **เลือก**อาหารที่มีวันหมดอายุไม่น้อยกว่า 6 เดือน กรณีอาหารกระป๋อง ควรดูลักษณะกระป๋อง ต้องไม่บุบบี้ หรือโป่งพอง หรือมีรอยรั่ว ดูตะเข็บหรือรอยต่อต้องเรียบร้อย แน่นหนา และกระป๋องไม่เป็นสนิม

2. **เลือก**อาหารที่บรรจุในภาชนะบรรจุที่สะอาด อยู่ในสภาพดี ไม่มีรอยบุบ หรือฉีกขาด

**3 ลด**

**ลด**อาหาร หวาน มัน เค็ม เพื่อสุขภาพที่ดีของพระสงฆ์

**เลขาธิการฯ อย.** กล่าวในตอนท้ายว่า ขอให้ผู้บริโภคใส่ใจกับการเลือกอาหารที่มีประโยชน์ต่อสุขภาพของพระสงฆ์มาใส่บาตรในทุกวันสำคัญทางศาสนา ด้วยการอ่านข้อมูลฉลากอาหาร ทั้งนี้ หากผู้บริโภคพบเห็นร้านจำหน่ายใดที่บรรจุอาหารที่หมดอายุในชุดสังฆทาน สามารถแจ้งร้องเรียนได้ที่ สายด่วน อย. 1556 หรือผ่าน Email: 1556@fda.moph.go.th Line: @FDAThai, Facebook: FDAThai หรือ ตู้ปณ.1556 ปณฝ.กระทรวงสาธารณสุข จ.นนทบุรี 11004 หรือสำนักงานสาธารณสุขจังหวัด (สสจ.) ทั่วประเทศ หากเป็นกรณีที่สงสัยว่ามีการกระทำความผิด ฝ่าฝืน พรบ.อาหาร พ.ศ. 2522 อย. หรือ สสจ. จะได้ลงพื้นที่เข้าตรวจสอบการจำหน่ายนั้น เพื่อคุ้มครองความปลอดภัยแด่พระภิกษุสงฆ์ต่อไป

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 22 กุมภาพันธ์ 2567 ข่าวแจก 78 / ปีงบประมาณ พ.ศ. 2567**